《和人雪意》
宋代·李之仪

雪意与春约，野情因物裁。辄将无穷思，聊摛有限才。

云容忽破碎，山色如招回。携持固夙昔，端为此济来。

岁晚君羁旅，微君谁我陪。祇恐造化工，特地吹葭灰。

一剖不复收，寂尔为之胚。戢戢竞秀发，翩翩绝嫌猜。

恍然徙倚间，浩荡心胸开。境界适何许，次第分隅隈。

高足超日观，涂如下离堆。四顾始无间，忽觉惊初雷。

有形均难悉，无物非蒿莱。却应求仙源，失路迷天台。

波臣复笑屈，市门徒德梅。庶几未始得，掇拾同举杯。

攘袂即千古，一醉姑相媒。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。